sprog i Moldova
Det officielle sprog i Moldova er moldovisk. Det er det samme som rumænsk. I Moldovas uafhængighedserklæring kaldes sproget rumænsk, mens det i landets grundlov hedder moldovisk.
Moldovisk, der tales af ca. 77 % af befolkningen (2004), blev i perioden 1940-1989 skrevet med det kyrilliske alfabet; herefter igen med det latinske. Talesproget ligger tæt på den dialekt, som tales i den rumænske region Moldavien, men er, når det gælder udtale og ordforråd, i nogen grad påvirket af russisk. I Dnestrrepublikken, hvor russisk og ukrainsk dominerer, anvendes også til moldovisk stadig det kyrilliske alfabet.
Spørgsmålene om sprogets officielle navn og status, retskrivningen og brug af alfabet er alle politisk ladede og fører med mellemrum til konflikter. Ukrainsk og russisk tales i hele Moldova af hhv. 11 og 9 %, gagausisk af ca. 4 % og bulgarsk og romani af ganske få (2004).